Lounais-Suomen poliisi on kuullut ruotsalaisnatsien saapuneen laivalla Suomeen.

Poliisi ja natsilippujen kanssa marssinut äärioikeisto ottivat yhteen viime itsenäisyyspäivänä. IL TV

Sosiaalisessa mediassa on aamulla levinnyt tieto, jonka mukaan Suomeen olisi jälleen saapunut ruotsalaisia uusnatseja marssimaan itsenäisyyspäivän mielenosoituksessa. Ruotsalaisia äärioikeistolaisia on ennenkin tullut Suomeen eri tapahtumiin laivoilla. Pohjoismainen vastarintaliike on nimensä mukaisesti toiminut eri Pohjoismaissa. Suomessa järjestö on oikeuden päätöksellä kielletty.

Sometiedon mukaan noin 15 henkilöä olisi tulossa marssille, jonka poliisi on etukäteen kieltänyt.

Lounais-Suomen poliisin tilannekeskuksesta vahvistetaan, että poliisilla on tällainen tieto. Poliisille ei ole aiheutunut mitään tehtävää aiheen tiimoilta.

Somen tietojen mukaan heidät olisi pysäytetty tulliin. Pitääköhän tämä paikkansa?

– Varmaan on aika vaikea pysäyttää, jos mitään laitonta ei ole mukana. Tällaista tietoa ei meillä ole. Sitä pitää kysyä tullista. Meille ei tehtävää ole aiheutunut, koska varmaankin heillä on suuntana pääkaupunkiseutu.

Tulliviranomaisia ei toistaiseksi tavoitettu kommentoimaan asiaa.

Toteutuuko marssi?

Keskiviikkona kerroimme, että Kohti vapautta -mielenosoitus on kielletty poliisin päätöksellä, mutta tilalle on tulossa toinen äärioikeiston tapahtuma.

Poliisi on epäillyt, että uusnatsimarssissa tunnuksineen ja iskulauseineen on kyse Pohjoismaisen vastarintaliikkeen (PVL) toiminnasta. Kieltopäätös ei näytä kitkevän kansallissosialisteja kokonaan Helsingin kaduilta, sillä PVL:ää avoimesti tukeva Soldiers of Odin aikoo järjestää ”oman” marssinsa.

Mielenosoitus kulkee nimellä ”Turvallinen Suomi takaisin”, ja sen on määrä lähteä liikkeelle kello 15. Soldiers of Odin on maahanmuuttovastainen katupartiojoukko, joka on aiemmin liittynyt omasta puolestaan PVL:n marssille. Odinit ovat luisuneet yhä avoimemmin uusnatsistiseksi ryhmäksi, ja katupartioinnissa on ollut mukana myös PVL:n toimijoita.

Iltalehti seuraa mielenosoitusten etenemistä Helsingin kaduilla iltapäivän ja illan aikana.